El alcalde de Gandia plantea a la nueva Consellera de Justicia un acuerdo entre las tres Administraciones para ampliar la Comisaría de Policía Nacional
27 desembre 2024

## El alcalde de Gandia plantea a la nueva Consellera de Justicia un acuerdo entre las tres Administraciones para ampliar la Comisaría de Policía Nacional27 desembre 2024Última actualització: 27 desembre 2024

![](../gestion/img/608af3ec161f05bf4400d7e2d2b662dfbb8c42fdd14d5b611626c74e7c974215.jpeg)  
  

L'alcalde de Gandia, **José Manuel Prieto**, acompanyat per la directora general d'Urbanisme, **Maite Alonso**, ha mantingut aquest matí a València una reunió amb la nova consellera de Justícia i Administració Pública, Nuria Martínez, i membres del seu equip.

  
Durant la trobada, els representants de les dues administracions han abordat diversos aspectes que afecten ambdues parts. El primer d'ells ha estat els usos de l'antic edifici de Jutjats, atès que molt prompte estarà en funcionament el Palau de Justícia. En aquest sentit, Prieto ha plantejat a la consellera un acord entre les tres Administracions (Ajuntament, Conselleria de Justícia i Ministeri d’Interior) i que passa per ampliar la Comissaria de la Policia Nacional que es troba junt a aquest edifici perquè els agents puguen realitzar la seua tasca en òptimes condicions d'espai i prestar un millor servei a la ciutadania. Així mateix, es continuarà dotant de serveis a la barriada de Roís de Corella.

  
Sobre el Palau de Justícia, l'alcalde ha destacat que s'espera que els jutjats entren en funcionament durant les primeres setmanes de 2025, amb la qual cosa el barri de Santa Anna veurà feta realitat una infraestructura que dinamitzarà el comerç i generarà noves oportunitats alhora que millorarà el servei que s'estava prestant.

  
"_Estem davant de dos projectes de ciutat que són estratègics i què hem estat treballant també amb el Ministeri de l'Interior i la Direcció General de la Policia. Esperem que durant l'inici de 2025 puguem donar bones notícies al respecte gràcies a la col·laboració entre administracions i al treball que estem fent des de l'Ajuntament de Gandia._"

**Sobre el Palau de Justícia**  
El nou Palau de Justícia, situat al barri de Santa Anna, va ser la primera seu de nova planta del Pla d'Infraestructures Judicials de la Comunitat Valenciana dissenyat i executat durant els governs del Botànic, gràcies a una important inversió de 21,7 milions d'euros.  
L'edifici compta amb cinc plantes amb una superfície total de 16.500 metres quadrats i acollirà 11 òrgans judicials en unes instal·lacions funcionals, accessibles, sostenibles des del punt de vista mediambiental i energèticament eficients.

A més, integrarà tots els serveis d'atenció a les víctimes com el Gabinet Psicosocial amb la càmera Gesell, la Clínica Mèdico Forense i la Unitat de Valoració Forense Integral, juntament amb l'Oficina d'Atenció a les Víctimes del Delicte.